Rijeka, 28. listopada 2019. godine

**NAJAVA ZA OBJAVU U MEDIJIMA**

**Ekonomija zajedništva tema je sljedeće projekcije Revije zelenog filma**

**Nastavljaju se projekcije dokumentaraca aktivističke tematike u slopu projekta Revija zelenog filma, koje organizira Tranzicijska inicijativa Rijeka. Tema sljedeće projekcije, koja će se održati u srijedu 30.10.2019. godine s početkom u 18 sati u prostoru RiHuba (Ivana Grohovca 1a), je Ekonomija zajedništva - utopija ili realnost? Projekt Revija Zelenog filma realizira se uz potporu sudioničkog programa Civilne inicijative koji se provodi u sklopu projekta Rijeka 2020 - Europska prijestolnica kulture. Ulaz na projekciju je slobodan.**

Gost sljedeće projekcije Revije zelenog filma je Peter Fabjan, voditelj Udruge ekonomije zajedništva i član pokreta Fokolari. Fabjan će održati predavanje i radionicu o tome kako bi poduzeća trebala raspodijeliti svoju dobit za opće i vlastito dobro. Možemo li zamisliti svijet u kojemu profit nije temeljna vrijednost, u kojemu ne postoji toliki jaz između bogatih i siromašnih ili svijet u kojemu kompanije čak dvije trećine svoje dobiti izdvajaju za društveno značajne projekte – neka su od pitanja koja će postaviti predavanje. Udruga ekonomije zajedništva, osnovana prije 14 godina u Križevcima, od osnutka se bavi spomenutim temama.

Ekonomija zajedništva zasniva se na ideji da poduzeća koja žele prihvatiti takav model, trećinu dobiti zadrže za unaprijeđenje poslovanja, trećinu izdvoje izravno za pomoć siromašnima, a trećinu za širenje svijesti o ekonomiji zajedništva. Danas u svijetu oko 800 poduzeća primjenjuje postulate ekonomije zajedništva, a u Hrvatskoj dvadesetak manjih poduzeća.

Unaprijed zahvaljujem na objavi najave i srdačno Vas pozdravljam.

**Kontakt za medije** Koordinatorica odnosa s javnošću - Nela Simić nela.simic@rijeka2020.eu, M. 092 188 4118